S-33/2018

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 23. janúar 2018, á hendur A-kk-þgf Á-kk-þgf, kt. 000000-0000, Efstalandi 29, Reykjavík, fyrir eftirtalin umferðarlagabrot í Reykjavík á árinu 2017 með því að hafa:

I.

Að kvöldi miðvikudagsins 21. júní ekið bifreiðinni YN-788 sviptur ökurétti um Vesturlandsveg við Höfðabakka uns aksturinn var stöðvaður skömmu síðar.

II.

Þriðjudaginn 4. júlí ekið sömu bifreið sviptur ökurétti og óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 870 ng/ml og tetrahýdrókannabínól 2,1 ng/ml) austur Lambhagaveg að Reynisvatni uns aksturinn var stöðvaður skömmu síðar.

III.

Aðfaranótt miðvikudagsins 12. júlí ekið sömu bifreið sviptur ökurétti og óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 545 ng/ml, metamfetamín 145 ng/ml og tetrahýdrókannabínól 3,2 ng/ml) um Hringbraut uns aksturinn var stöðvaður skömmu síðar á Hringbraut við N1.

Teljast brot í öllum liðum varða við 1. mgr. 48. gr., og brot í liðum II. og III. enn fremur við 1. og 2. mgr. 45. gr. a., allt sbr. 1. mgr. 100. gr., umferðarlaga nr. 50/1987, sbr. 5. gr. laga nr. 66/2006

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í september 1982. Samkvæmt framlögðu sakavottorði, dagsettu 19. janúar 2018, á ákærði að baki nokkurn sakaferil sem nær aftur til ársins 2005. Hefur hann fjórum sinnum áður verið fundinn sekur um að aka undir áhrifum ávana- og fíkniefna. Þá hefur hann einu sinni áður verið fundinn sekur um að aka sviptur ökurétti. Nú síðast var ákærði dæmdur til að sæta fangelsi í 60 daga fyrir umferðar- og fíkniefnalagabrot með dómi Héraðsdóms Reykjavíkur, uppkveðnum 5. september 2017. Var sá dómur hegningarauki við eldri dóm frá 27. febrúar 2017. Þau brot sem ákærði er sakfelldur fyrir í þessu máli voru framin fyrir uppkvaðningu fyrrgreinds dóms Héraðsdóms Reykjavíkur frá 5. september 2017 og verður ákærða því dæmdur hegningarauki nú, samkvæmt ákvæðum 78. gr. almennra hegningarlaga nr. 19/1940, sbr. og 77. gr. sömu laga.

Með hliðsjón af framangreindu og sakarefni málsins þykir refsing ákærða hæfilega ákveðin fangelsi í 90 daga.

Með vísan til lagaákvæða í ákæru er áréttuð ævilöng svipting ökuréttar ákærða frá birtingu dóms þessa að telja.

Ákærði greiði málsvarnarþóknun skipaðs verjanda síns, G-kk-ef A-kk-ef lögmanns, 159.105 krónur, að teknu tilliti til virðisaukaskatts og ferðakostnaðar verjanda, og 288.798 krónur í annan sakarkostnað.

Af hálfu ákæruvaldsins flutti málið A-kvk-nf L-kvk-nf G-kvk-nf aðstoðarsaksóknari.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, A-kk-nf Á-kk-nf, sæti fangelsi í 90 daga.

Áréttuð er ævilöng svipting ökuréttar ákærða frá birtingu dómsins að telja.

Ákærði greiði málsvarnarþóknun skipaðs verjanda síns, G-kk-ef A-kk-ef lögmanns, 159.105 krónur og 288.798 krónur í annan sakarkostnað.

L-kvk-nf R-kvk-nf S-kvk-nf